Eks-amptenaar gee steun met stutmuur | George Herald
Eks-amptenaar gee steun met stutmuur
Friday, 22 April 2016, 08:00
Dina van Wyngaard (80) is dankbaar nadat Patrick Buys (links), die voormalige koördineerder vir Touwsranten, haar gehelp het met die aanbring van 'n stutmuur en trappe voor haar huis. INLAS: Touwsranten se wyksraadslid Leon van Wyk. Foto: Michelle Pienaar
GEORGE NUUS - "'n Mens het nie matriek nodig om ander te help nie - geen kwalifikasie is nodig om vir jou medemens om te gee nie. My hartklop is gemeenskapswerk."
So het Patrick Buys, die voormalige munisipale koördineerder van Touwsranten, gesê nadat hy 'n bejaarde vrou gehelp het om 'n stutmuur by haar huis in Touwsranten te bou.
Ofskoon Buys reeds meer as ses maande gelede sy pos kwyt is omdat hy nie matriek het nie, is hierdie een van die projekte wat Buys graag wou voltooi. Die munisipaliteit het die muur verlede Woensdag binne 'n week klaar gebou, na klagtes sedert 2011 oor die probleem. Baie ander huishoudings in dieselfde straat het dieselfde probleme met gronderosie. Volgens Buys het hy die sake oorgegee aan die wykskomitee se voorsitter, Leon van Wyk.
"Buys het waardevolle werk gedoen om die probleme deur te gee. Mense probeer altyd oplossing vind vir hierdie probleme, maar dit is die begroting wat bepaal wanneer so iets gedoen kan word," het Van Wyk gesê.
"Ons is bewus van soortgelyke gevalle waar daar ook hulp benodig word. Dit is 'n deurlopende situasie wat ons oor 'n tydperk probeer verbeter."
Dina van Wyngaard (80), is innig dankbaar vir haar muur en trappe. Sy sukkel deesdae om te loop en kon nie meer die steil bult voor haar huis trotseer nie.
"As dit gereën het was dit nie 'n mooi gesig om te sien nie," het haar dogter, Catherine van Wyngaard, gesê. "Buys het 'n baie goeie job gedoen. Alhoewel hy nie meer in die pos sit nie kom mense steeds na hom toe vir hulp."
Buys het sedert 2011 tydelik in die pos as areakoördineerder waargeneem, maar kwalifiseer nie vir die posisie nie omdat hy nie matriek het nie. Hy kon dus nie vir die posisie aansoek doen toe dit in 2014 geadverteer is nie. Sy dienskontrak het sowat ses maande gelede verstryk.
"Ek het soveel geleer in die tyd," het Buys gesê. "Ek is werklik dankbaar vir die kans wat ek gegun is. Dit was ongelooflik om die gemeenskap te kon help."
Buys het begin verlede jaar aandklasse in George geneem om matriek te voltooi terwyl hy nog die pos beklee het, maar kon dit ongelukkig nie meer bekostig nadat hy sy werk verloor het nie.
Dit is Buys se tydelike aanstelling in hierdie einste pos wat gelei het tot die bekendmaking van 'n verslag deur die openbare beskermer, Thuli Madonsela, in Desember 2014, waarin sy die aanstelling as "onregmatig" beskryf.
Madonsela se verslag 'Out of the Blue' het aanbeveel dat tugstappe teen die munisipale bestuurder, Trevor Botha, oorweeg word. Die raad het uiteindelik besluit om nie aksie teen Botha te neem nie. Botha het wel later 'n skriftelike waarskuwing van burgemeester, Charles Standers, ontvang.
Volgens Chantel Edwards-Klose word die areakantoor in Touwsranten tans bestuur met die ondersteuning van die amptenare binne die afdeling kliëntedienste, van die direktoraat korporatiewe dienste.
"'n Werker van die Uitgebreide Openbare Werke-program (EPWP) help tans op 'n tydelike basis. Geen permanente aanstellings is tot dusver gedoen nie as gevolg van 'n tekort aan voldoende fondse om gemelde pos te vul," het sy gesê.
Lees 'n verwante artikel: A warning letter, 'Out of the Blue'
ARTIKEL EN FOTO: MICHELLE PIENAAR, GEORGE HERALD-JOERNALIS
Read more about: patrick buys amptenaar eks wilderness touwsranten leon van wyk thuli madonsela trevor botha
Posted on: 08:00 Fri, 22 April 2016